section_heading: Zemljopis
paragraph_text: Širenjem Ardabila koncem 20. stoljeća područja sjeverno i istočno od jezera su urbanizirana, a taj se proces nastavlja i dan danas. Uz istočnu obalu nalazi se kampus Sveučilišta Mohakek Ardabili u sklopu kojeg se nalazi i sveučilišna knjižnica, dok su uz sjevernoistočnu obalu smješteni muzej i Ardabilska središnja knjižnica. Zapadno od jezera nalazi se gradsko naselje Šahrak Naderi, južno Šahrak Kosar sa stambenim objektima, a uz sjevernu obalu smješteni su park, rekreacijski i zabavni sadržaji. Početkom 21. stoljeća pokrenut je veliki projekt uređenja obale i pripadajućih sadržaja na koji se planira utrošiti oko 750 milijuna USD. Jezero okružuje Šurabilska ulica koja se na sjeveroistoku nadovezuje na aveniju Danešgah, odnosno prema jugozapadu na državnu cestu 16.